Ko are mee kunithjaue kin ko ngain rajna Jerusalén chujni judío tenchesayeꞌe na̱ thi kiai xraxaunxin na̱ thi nchaꞌon kunchaon niꞌngo.
Ko Jesús taredeꞌe ngain niꞌngo mee ngain thi dixinxin ni diꞌin Salomón.
Ko chujni judío bisiandajin na̱ Jesús ko ndachro na̱:
—¿Kesa sinchenuna ni ra?,
ja̱ jaꞌa thi Cristo ndachjejin ra jaxon.
Jesús ndachro ngain na̱:
—Jaꞌan undathjo ra ko jaꞌa ra bithikaonꞌa ra,
aro thi jaꞌan nthaꞌa,
nthaꞌa kunixin juachaxiin Ndudana ko thi nthaꞌa tjaago kensen na jaꞌan.
Ko jaꞌa ra dithikaonꞌa ra,
ixin jaꞌa ra jeꞌa kulekuna ra.
Kulekuna thiꞌin ba thana ko jaꞌan chunxin ba ko jeꞌe ba rueꞌna ba.
Jaꞌan nthagechon ba ko xruꞌin nchaꞌon sitjaan ba,
ko xruꞌin kensen santsjenanxin ba ngaa rana.
Ndudana thi chjana ba ko jeꞌe ndo thetuꞌan ndo kain,
ko xruꞌin kensen santsjexin ndo ba ngaa raa ndo.
Ndudana ko jaꞌan jeꞌo nakua ná.
Kuthimejan chujni judío kjan na̱ kuaa na̱ xro ixin ruxrangii na̱ Jesús.
Ko Jesús ndachro ngain na̱:
—Jaꞌan binthaꞌa tsjé thi jian ngathexin kon ra kunixin juachaxiin Ndudana;
ko ndachjejin ni ra,
¿kexeꞌe thi jian binthaꞌa ruxranginanxin ni ra xro?
Ko chujni judío ndachro na̱:
—Jaꞌan ná ruxrangiaꞌa ra xro ixin thi jian ncheꞌe,
jaꞌan ná ruxrangiꞌa ra xro ixin thi jianꞌa nichja ixin Ndo Dio,
ixin jaꞌa jeꞌo naa xii,
aro jaꞌa ndachro ixin jaꞌa Dio.
Kuthimejan Jesús ndachro ngain na̱:
—Ngain Xruen ley Ndo Dio ndachro:
“Jaꞌa ra dio ra.”
Ja̱ Ndo Dio banchegiꞌin dio chujni bayée juajnee ndo,
ko jaꞌan ná chroꞌa rundachro ná naꞌi ngain thi jitaxin Xruen ndo.
Ko ja̱ Ndo Dio kuinchieꞌe na ko ruaꞌan na nthiꞌi ngataꞌa nunthe,
¿unda ndachro ra ixin jaꞌan nichja jianꞌa ixin Ndo Dio jeꞌo ixin ndachrjan:
“Jaꞌan Xeꞌen Ndo Diona”?
Ja̱ xruꞌin thi ncheꞌe Ndudana rinthaꞌa,
dithikaonꞌa ni ra jaꞌan.
Aro ja̱ nthaꞌa kain thi ncheꞌe Ndudana,
dithikaon ra ngain thi nthaꞌa jaꞌan,
maski dithikaonꞌa ni ra jaꞌan,
ko jañaa tsunuꞌa ra ko sithikaon ra ixin Ndudana jii ndo ngajin na ko jaꞌan riꞌi ngain ndo.
Ko kjan binao na̱ rutse na̱ ixin rukiaxiꞌin na̱ Jesús,
aro jeꞌe sakuingeꞌe na̱.
Ko kjan Jesús inaa tuenxin nda Jordán,
thi banchegithexin Juan chujni are icha saꞌo ko nthi̱ꞌa̱ tabithuꞌe.
Tsjé chujni kjui ngain Jesús ndache choo na̱:
—Jaan ndua,
maski Juan xruꞌin chujni binchexrueꞌen inchin xii jiꞌi,
aro kain thi nichja ixin xii jiꞌi,
jaan ndua.
Ko nthi̱ꞌa̱ tsjé chujni bithikaon na̱ ngain Jesús.